b"\n_START_ARTICLE_\nEduard VIII del Regne Unit\n_START_SECTION_\nNaixement i fam\xc3\xadlia\n_START_PARAGRAPH_\nNascut a la finca rural de White Lodge a Richmond Surrey, fill del rei Jordi V quan tan sols era duc de York i hereu del seu pare el pr\xc3\xadncep de Gal\xc2\xb7les, el futur rei Eduard VII i de la princesa Alexandra de Dinamarca nascuda princesa de Dinamarca. La seva mare era la princesa Maria de Teck, filla del pr\xc3\xadncep Francesc, duc de Teck i pertanyent a una branca morgan\xc3\xa0tica de la fam\xc3\xadlia reial de W\xc3\xbcrttemberg i de la princesa Maria Adelaida del Regne Unit, filla dels ducs de Cambridge, cosins de la reina Vict\xc3\xb2ria, i n\xc3\xa9ta del rei Jordi III. Nascut, per tant, a la recta final del per\xc3\xadode victori\xc3\xa0._NEWLINE_Els seus noms de bateig foren els de Jordi, Andreu, Patrici i David, patrons d'Anglaterra, Esc\xc3\xb2cia, Irlanda i Gal\xc2\xb7les, respectivament seria conegut pels seus familiars i amics com a David._NEWLINE_A la mort del seu avi i amb l'ascensi\xc3\xb3 del seu pare al tron brit\xc3\xa0nic reb\xc3\xa9 els t\xc3\xadtols habituals de l'hereu al tron brit\xc3\xa0nic: Pr\xc3\xadncep de Gal\xc2\xb7les, Duc de Cornualles i Duc de Rothesay, Comte de Carrick, Bar\xc3\xb3 de Renfrew, Lord de les Illes, i Great Steward d'Esc\xc3\xb2cia. Jur\xc3\xa0 el t\xc3\xadtol de pr\xc3\xadncep de Gal\xc2\xb7les al Castell de Caernarfon el 1911, essent el primer pr\xc3\xadncep de Gal\xc2\xb7les des de l'Edat Mitjana que jurava aquest t\xc3\xadtol en terres gal\xc2\xb7leses.\n_START_SECTION_\nPr\xc3\xadncep de Gal\xc2\xb7les i Rei del Regne Unit\n_START_PARAGRAPH_\nParticip\xc3\xa0 en la Primera Guerra Mundial malgrat que no se li permet\xc3\xa9 participar en primera l\xc3\xadnia de combat com era el seu desig. Aquest petit rol en el conflicte li permet\xc3\xa9 guanyar-se una alta popularitat entre les tropes brit\xc3\xa0niques._NEWLINE_Durant la d\xc3\xa8cada de 1920 i de 1930 represent\xc3\xa0 el seu pare en m\xc3\xbaltiples actes tant dintre del pa\xc3\xads com a l'estranger. Adquir\xc3\xad un rol important despr\xc3\xa9s de la Gran Depressi\xc3\xb3 en qu\xc3\xa8 particip\xc3\xa0 en nombroses visites a barris desvalguts i instal\xc2\xb7lacions p\xc3\xbabliques de suport a les fam\xc3\xadlies._NEWLINE_L'any 1928 reb\xc3\xa9 el Fort Belvedere al Berkshire del seu pare i fou all\xc3\xa0 on instal\xc2\xb7l\xc3\xa0 el seu domicili. All\xc3\xa0 mantingu\xc3\xa9 una important vida amorosa majorit\xc3\xa0riament amb dones casades i moltes d'origen nord-americ\xc3\xa0 com: Freda Dudley Ward i la vescomtessa Furness i finalment, amb Wallis Simpson._NEWLINE_Despr\xc3\xa9s de la mort del seu pare ascend\xc3\xad al tron brit\xc3\xa0nic el 20 de gener de 1936. Ja des del primer moment el seu regnat d'escassos mesos va ser marcat per la pol\xc3\xa8mica de la voluntat de casar-se amb la nord-americana dues vegades soltera Wallis Simpson. L'endem\xc3\xa0 de la proclamaci\xc3\xb3 observ\xc3\xa0 des del Palau de Saint James al costat de Wallis Simpson els homenatges a la seva persona._NEWLINE_El rei perd\xc3\xa9 de forma gradual la confian\xc3\xa7a del govern brit\xc3\xa0nic, s'observaren certes voluntats d'interfer\xc3\xa8ncia en el govern del pa\xc3\xads i s'opt\xc3\xa0 per no passar a Ford Belvedere papers compromesos pel pa\xc3\xads i per investigar les activitats del rei i la seva amistan\xc3\xa7ada.\n_START_SECTION_\nDuc de Windsor\n_START_PARAGRAPH_\nL'any 1937 el rei li atorg\xc3\xa0 el t\xc3\xadtol de Duc de Windsor amb el grau d'Altesa Reial. L'ex-rei es cas\xc3\xa0 amb Wallis Simpson el 3 de juny de 1937 al castell de Cand\xc3\xa9 a Fran\xc3\xa7a. Les relacions entre els germans i molt especialment amb el nou rei Jordi VI i la reina mare Maria de Teck van empitjorar de forma evident pel que feia al grau d'Altesa Reial de la nova duquessa de Windsor i per l'assignaci\xc3\xb3 econ\xc3\xb2mica de la nova parella. L'ex-rei f\xc3\xa9u pagar una important suma econ\xc3\xb2mica al seu germ\xc3\xa0 per la compra dels castells de Balmoral i de Sandringham que ell havia heretat del seu pare._NEWLINE_S'establiren a Fran\xc3\xa7a i el mateix any 1937 visitaren a Adolf Hitler a la cancelleria berlinesa. Les relacions entre els ducs de Windsor i el Partit Nazi semblaven refor\xc3\xa7ar-se i molt especialment entre la duquessa i el ministre d'afers exteriors del Reich Joaquim von Ribbentrop. La invasi\xc3\xb3 alemanya de Fran\xc3\xa7a f\xc3\xa9u que els ducs viatgessin cap a Biarritz, a Espanya i Portugal on embarcaren en un navier brit\xc3\xa0nic en direcci\xc3\xb3 a les Bahames on el govern brit\xc3\xa0nic li havia ofert la pla\xc3\xa7a de governador al duc. Durant l'odissea per fugir dels nazis l'FBI descobr\xc3\xad que la duquessa mantenia permanent contacte amb Von Ribbentropp i que aquest coneixia perfectament qualsevol moviment de la parella ducal. La jugada del govern brit\xc3\xa0nic de portar els ducs a les Bahames amb l'excusa de fer-se c\xc3\xa0rrec de la governadoria responia a la voluntat d'allunyar-los dels centres de decisions per tal d'evitar la seva intervenci\xc3\xb3._NEWLINE_Posteriorment a la Segona Guerra Mundial els ducs es dedicaren a viatjar. El duc mor\xc3\xad a Par\xc3\xads l'any 1972 despr\xc3\xa9s d'anys d'una dura batalla en contra del c\xc3\xa0ncer de coll. La duquessa mor\xc3\xad a final de la d\xc3\xa8cada de 1980. Tots dos es troben enterrats a Fragmore prop de Windsor. Moriren sense descend\xc3\xa8ncia, malgrat que sempre estigueren envoltats de rumors sobre l'homosexualitat del duc, les seves aventures extramatrimonials, problemes hormonals de la duquessa i suposades paternitats."